Emmanuel Macron și Joe Biden au purtat noi discuții despre eforturile diplomatice.
Joe Biden a vorbit, duminică seară, cu omologul său francez, Emmanuel Macron. De asemenea, Emmanuel Macron, alături de cancelarul Germaniei, Olaf Scholz, au vorbit sâmbătă cu Vladimir Putin. Biden și Macron au analizat recentele interacţiuni diplomatice.
Preşedintele Statelor Unite, Joseph Biden, a vorbit, duminică seară, cu omologul său francez, Emmanuel Macron, despre războiul din Ucraina şi despre recentele acţiuni diplomatice, iar, ulterior, liderul Franţei a discutat cu preşedintele Ucrainei, Volodimir Zelenski."Preşedintele Joseph R. Biden a vorbit astăzi cu preşedintele Franţei, Emmanuel Macron, despre războiul Rusiei împotriva Ucrainei. Au analizat recentele interacţiuni diplomatice şi au evidenţiat angajamentul comun de a trage Rusia la răspundere pentru acţiunile sale şi de a susţine Guvernul şi cetăţenii Ucrainei", a transmis Preşedinţia SUA, conform unui comunicat.Preşedinţia Franţei a anunţat că, după conversaţia cu Joseph Biden, Emmanuel Macron a vorbit şi cu preşedintele Ucrainei, Volodimir Zelenski, în cadrul acţiunilor pentru oprirea războiului ruso-ucrainean."Duminică seară, preşedintele Republicii a continuat consultările în scopul ajungerii la un armistiţiu şi la iniţierea negocierilor pentru oprirea totală a războiului din Ucraina. După conversaţia pe care a avut-o sâmbătă, 12 martie, cu preşedintele Federaţiei Ruse, Vladimir Putin, preşedintele Republicii a discutat duminică, 13 martie, cu preşedintele SUA, Joe Biden, iar apoi cu preşedintele Ucrainei, Volodimir Zelenski", a comunicat Preşedinţia Franţei în cursul nopţii.Emmanuel Macron i-a transmis preşedintelui SUA condoleanţe pentru moartea jurnalistului american Brent Renaud, în Ucraina. "Cei doi lideri au stabilit să intensifice sancţiunile impuse Rusiei, să susţină Ucraina şi să adopte iniţiative coordonate utile pentru oprirea luptelor", a subliniat Palatul Élysée.Preşedintele Franţei, Emmanuel Macron, şi cancelarul Germaniei, Olaf Scholz, au vorbit sâmbătă cu preşedintele Rusiei, Vladimir Putin. Macron şi Scholz i-au cerut din nou liderului de la Kremlin să oprească operaţiunile militare în Ucraina. Conform unui oficial guvernamental francez citat de cotidianul The Guardian, Vladimir Putin nu a părut să accepte solicitarea. Kremlinul a transmis că Vladimir Putin le-a prezentat liderilor Franţei şi Germaniei stadiul negocierilor cu Ucraina şi a răspuns preocupărilor acestora privind situaţia umanitară."Conversaţia s-a înscris în eforturile internaţionale de oprire a războiului din Ucraina", a afirmat un purtător de cuvânt al Guvernului de la Berlin. Emmanuel Macron şi Olaf Scholz sunt implicaţi activ în eforturile diplomatice intense pentru oprirea invaziei militare ruse în Ucraina.